PASSAGE Festival rykker ud

De fleste af os har vænnet sig til tanken om, at store dele af hverdagslivet er rykket hjem i stuerne. Hjemmekontor, hjemmeskole… PASSAGE Festival rykker om ikke helt hjem til dig, så tættere på.

PASSAGE Festivalen rykker i 2020 i endnu højere grad end sædvanligt væk fra knudepunkter og ud til mindre bysamfund og lokale sammenhænge i Helsingør Kommune.

Vi kender mange steder – men ikke dem alle. Derfor vil vi gerne høre fra dig, hvis du kender til eller selv har et oplagt sted at præsentere en gadeteaterforestilling.

Det kan være på en villavej, i en skov, på et engområde, i en forhave, ved en daginstitution, i et boligområde eller et helt andet sted, der trænger til lidt liv i gaden.

Alle arrangementer vil selvfølgelig være offentlige og alle er velkomne til at kontakte os – både institutioner, virksomheder, foreninger og privatpersoner.

Hvis det lyder som noget, du kunne tænke dig at høre mere om, så skriv til holdet bag PASSAGE festivalen for en snak om idéer og muligheder på **passagefestival@helsingor-teater.dk**senest den 15. juni.

**Billedtekst:** I maj sendte PASSAGE Festival en lille forsmag ud på, hvordan festivalen måske kan opleves fra egen forhave i sommeren 2020. Dansk Rakkerpak’s *Skøre Strømere* sikrede ro og orden på udvalgte villaveje i Helsingør, Espergærde og Ålsgårde, hvor små grupper publikummer i alle aldre dukkede op og var sammen – med god afstand til både strømere og øvrige publikummer.